Συνεχίζεται για δεύτερη ημέρα η συντονισμένη επιχείρηση για την ανάπλαση της πλατείας Εξαρχείων που πραγματοποιεί ο Δήμος Αθηναίων.

Συνεργεία του δήμου εργάζονται πυρετωδώς για να ομορφύνουν την πλατεία και την κάνουν πιο φιλική και φιλόξενη για τους κατοίκους και τους επισκέπτες της.

Στις εργασίες καλλωπισμού της πλατείας περιλαμβάνονται νέες φυτεύσεις αλλά και συντήρηση του υπάρχοντος πρασίνου σε ολόκληρο τον χώρο της πλατείας.

Ήδη από χθες αντικαταστάθηκαν οι λάμπες στις κολώνες και διορθώθηκαν οι ηλεκτρολογικές βλάβες, ενώ ειδικά συνεργεία αντικατέστησαν σπασμένα και φθαρμένα πλακάκια στο διάζωμα της πλατείας. Βάφτηκαν τα παγκάκια αλλά και οι στύλοι ενώ αφαιρέθηκαν οι αφίσες.

Η πλατεία πλύθηκε με νερό και ειδικό υγρό σε όλη της την έκταση και αφαιρέθηκαν κάποια μεγάλα αντικείμενα που υπήρχαν εδώ και καιρό εγκαταλειμμένα εκεί. Επίσης, καθαρίστηκε και συντηρήθηκε το άγαλμα που υπάρχει στην πλατεία.

Όπως έχει τονίσει ο δήμαρχος Αθηναίων Κώστας Μπακογιάννης, οι παρεμβάσεις για καθαριότητα, εμπλουτισμό του πρασίνου, περισσότερο φωτισμό και ενίσχυση του αισθήματος ασφάλειας, που βελτιώνουν την καθημερινότητα των Αθηναίων, αποκτούν πλέον μόνιμο χαρακτήρα και θα αφορούν τόσο το κέντρο όσο και όλες τις γειτονιές της πόλης.